和之美二貧詩
作者：司馬光
朝代：宋

paragraphs: 君子尚仁義，寶用爲身資。
其人苟不賢，富饒亦胡爲。
所以回憲徒，不厭糠與藜。
當時萬金産，令名傳者誰。
之美初解褐，爲吏長河湄。
月得數斗祿，僅足供饘糜。
謂言家無寶，不必修藩籬。
囊衣不自暖，乃爲偷意窺。
穿墉入其室，探取無纖遺。
從事借之带，同列乞其衣。
日高服未具，不敢踰門畿。
蕭條四壁寒，獨立空自嗤。
援毫引幅紙，書作二貧詩。
上言運命邅，温飫無時期。
下嗟職事勞，舊學日以隳。
乃知賢者心，不獨憂寒饑。
壈坎雖益多，志業終無衰。
我實甚貧者，視君猶白圭。
行年三十餘，碌碌無佗奇。
庇身太學官，旦夕唯鹽虀。
讀君二貧作，我事借君詞。
君誠士林秀，不免青衫卑。
滿腹豈無才，抱蓄未有施。
不用固爲小，用之活蒸黎。
如君有此富，豈必藏珠璣。
財貧非道貧，已矣何嗟咨。